Die wêreld in foto’s – 13 Julie 2017Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Die son kom op oor die Potomac-rivier in Alexandria in Virginia in die VSA. Na verwagting is dit een van die warmste dae hierdie jaar in dié omgewing. (Foto: J. David Ake, AP) ŉ Groep fietsryers tydens die twaalfde skof van die Tour de France-fietswedren. (Foto: Peter Dejong, AP) ŉ Baba word van ŉ skip af gedra nadat hy deur ŉ Spaanse niewinsgewende organisasie gered is. Volgens berigte is daar tans tien skepe met meer as 7 300 migrante wat uit Libië gered is op pad na hawens in Italië. (Foto: Montana/ANSA, AP) Inwoners van Peshwar in Pakistan red hul besittings ná hul huis ineengestort het weens swaar reën. ŉ Waarskuwing vir vloede is uitgereik nadat sewe mense hul lewens verloor het. Die swaar reën is vanweë die moeson (reënseisoen) wat verskeie dele in Pakistan beïnvloed. (Foto: Muhammad Sajjad, AP) Petro Poroshenko, die Oekraïne se president (regs), Donald Tusk, president van die Europese Raad (links), en Jean-Claude Juncker, president van die Europese Kommissie, by ŉ informele vergadering in Kiëf, Oekraïne. (Foto: Mikhail Palinchak/Presidential Press Service Pool, AP)